ลดหย่อนและยกเว้นภาษีเงินได้ (ตอนจบ)
การยกเว้นภาษีมีหลากหลายรายการ ผู้ใช้สิทธิต้องแจ้งรายการในแบบแสดงรายการภาษีหรือใบแนบฯ สรุปได้ดังนี้
6 มี.ค. 2558

โดย...สมชาย ชูเกตุ
การยกเว้นภาษีมีหลากหลายรายการ ผู้ใช้สิทธิต้องแจ้งรายการในแบบแสดงรายการภาษีหรือใบแนบฯ สรุปได้ดังนี้
ยกเว้นภาษีค่าซื้อหน่วยลงทุนในกองทุนรวมเพื่อการเลี้ยงชีพ ผู้มีเงินได้ฯ จะได้รับยกเว้นภาษีเท่ากับค่าซื้อหน่วยลงทุนในกองทุนรวมเพื่อการเลี้ยงชีพ แต่ไม่เกิน 500,000 บาท และต้องไม่เกินร้อยละ 15 ของเงินได้พึงประเมิน ผู้มีเงินได้ต้องถือหน่วยลงทุนไม่น้อยกว่า 5 ปี นับตั้งแต่วันซื้อหน่วยลงทุนครั้งแรกและไถ่ถอนหน่วยลงทุนนั้นเมื่อผู้มีเงินได้มีอายุไม่ต่ำกว่า 55 ปีบริบูรณ์
หากผู้มีเงินได้ฯ จ่ายเงินสะสมเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ตามกฎหมายว่าด้วยโรงเรียนเอกชนด้วยแล้ว การยกเว้นภาษีเมื่อรวมกับเงินสะสมที่จ่ายเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ฯ รวมกันแล้วต้องไม่เกิน 500,000 บาทต่อปีภาษี
ยกเว้นภาษีค่าซื้อหน่วยลงทุนในกองทุนรวมหุ้นระยะยาว ผู้มีเงินได้ฯ จะได้รับยกเว้นภาษีเท่ากับค่าซื้อหน่วยลงทุนในกองทุนรวมหุ้นระยะยาว แต่ไม่เกิน 500,000 บาทต่อปีภาษี และต้องไม่เกินร้อยละ 15 ของเงินได้พึงประเมิน ผู้มีเงินได้ฯ ต้องเป็นบุคคลธรรมดา (ไม่รวมห้างหุ้นส่วนสามัญหรือคณะบุคคลที่มิใช่นิติบุคคลและกองมรดกที่ยังไม่ได้แบ่ง)
ยกเว้นภาษีเงินสะสมกองทุนบำเหน็จบำนาญข้าราชการ สมาชิกของกองทุนฯ จะได้รับยกเว้นภาษีเท่ากับเงินสะสมที่จ่ายเข้ากองทุนบำเหน็จบำนาญข้าราชการ แต่ไม่เกิน 500,000 บาทต่อปีภาษี
ยกเว้นภาษีเงินสะสมกองทุนสงเคราะห์ตามกฎหมายว่าด้วยโรงเรียนเอกชน ผู้มีเงินได้ฯ จะได้รับยกเว้นภาษีเท่ากับเงินสะสมที่จ่ายเข้ากองทุนสงเคราะห์ฯ แต่ไม่เกิน 500,000 บาทต่อปีภาษี
ยกเว้นภาษีผู้มีเงินได้ซึ่งเป็นผู้อยู่ในประเทศไทยและมีอายุไม่ต่ำกว่า 65 ปีบริบูรณ์ ผู้มีเงินได้ฯ จะได้รับยกเว้นภาษีเท่ากับเงินได้ฯ ที่ตนเองได้รับ แต่ไม่เกิน 190,000 บาทในปีภาษีนั้น ผู้มีเงินได้ฯ ที่ใช้สิทธิยกเว้นภาษี หากยื่นแบบ ภ.ง.ด. 91 ให้นำมากรอกในช่องรายการเงินได้ที่ได้รับยกเว้น หากยื่นแบบ ภ.ง.ด. 90 ให้นำมากรอกในใบแสดงสิทธิผู้มีอายุตั้งแต่ 65 ปีขึ้นไปที่ได้รับยกเว้นภาษี ซึ่งเป็นใบแนบแบบ ภ.ง.ด. 90 สำหรับปีภาษี 2557 ผู้ที่ใช้สิทธิต้องเป็นผู้ที่เกิดตั้งแต่ปี พ.ศ. 2492 ลงไป
ยกเว้นภาษีเงินค่าชดเชยที่ได้รับตามกฎหมายแรงงาน ผู้มีเงินได้ฯ ที่ถูกออกจากงานโดยไม่สมัครใจ เงินชดเชยที่ได้รับจะได้รับยกเว้นภาษีเท่ากับค่าจ้างหรือเงินเดือนค่าจ้างของการทำงาน 300 วันสุดท้ายก่อนออกจากงาน แต่ไม่เกิน 300,000 บาท เงื่อนไขยกเว้นต้องเป็นไปตามหลักเกณฑ์ที่กฎหมายกำหนด และถ้าหากผู้มีเงินได้ฯ ที่ถูกออกจากงานทำงานมาไม่น้อยกว่า 5 ปี เงินชดเชยส่วนที่ไม่ได้รับยกเว้นภาษีสามารถนำไปแยกคำนวณภาษีตามใบแนบฯ ได้
ยกเว้นภาษีเพื่อสนับสนุนการศึกษา ผู้มีเงินได้ฯ ได้รับยกเว้นภาษีเป็นจำนวน 2 เท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา แต่ต้องไม่เกินร้อยละ 10 ของเงินได้พึงประเมินที่หักค่าใช้จ่ายและค่าลดหย่อน (ก่อนหักลดหย่อนบริจาค)
ยกเว้นภาษีค่าการเดินทางท่องเที่ยวในประเทศ สำหรับเงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม ยกเว้นตามที่จ่ายจริง รวมกันแล้วไม่เกิน 15,000 บาท การใช้สิทธิในปีภาษี 2557 ต้องมีหลักฐานใบเสร็จรับเงินหรือใบกำกับภาษี ลงวันที่ 16 ธ.ค. 2557 ถึงวันที่ 31 ธ.ค. 2557
สามารถศึกษาวิธีการ หลักเกณฑ์และเงื่อนไขการหักค่าลดหย่อนและยกเว้นภาษีได้ที่ www.rd.go.th หรือสอบถามได้ที่หน่วยงานกรมสรรพากร สวัสดีครับ